  Майя Бывальцева Удмуртиысь йӧскалык театрлэн «Чупчи крезь» спектаклез финн-угор калыкъёслэн театръёссылэн ХI калыккуспо фестивалязы «Йӧскалык наследие» номинациын вормиз. Иворъёсъя «Удмуртия» агентстволы со сярысь вераз театрлэн валтӥсь режиссёрез, спектаклез пуктӥсь Алексей Ложкин. «Майтатул» фестиваль ортчиз Йошкар-Олаын 12–19 шуркынмонэ. Отчы Россилэн сизьым улосвылъёсысьтыз но Финляндиысь 13 коллективъёс пыриськизы. Фестивальлэн валтӥсь ужпумез йӧскалык йылолъёсты возьматон луэ бере, удмурт театр «Чупчи крезь» спектакльзэ поттоно кариськиз. Отын кык удмурт выжыосты — Ваткаосты но Калмезъёсты огазеяны тыршон возьматэмын. «Калык милемыз пумитаз данъяса, гажаса. 30 минут ӵоже ӧз лэзелэ сцена вылысь. <…> Жюриен туж умой вераськон-эскерон вал, сӥзёнъёссы вал. Сӥзёнъёссы сыӵе, кудъёссэ ми асьмеос но туж умой тодӥськом. Со ваньмыз коньдонэн герӟаськемын, коньдон уггес тырмы. Туала выль модельёс, шуом тушъёс силиконовой кулэ басьтыны, со чыры-пыры кадь, но ваньмыз уксёе пыкиське. Шуизы: «Ми асьмелэсь верамы, но калык тӥледыз пумитаз туж зол, ми адӟимы, номыр но пумит вераны ум быгатӥське». Пыр-поч пусйизы драматургиез, «милем бы таӵе драматург» шуыса», — вераз иворъёсъя «Удмуртия» агентстволы Алексей Ложкин. Спектакль дасямын Пётр Захаровлэн «Эбга» эпос драмаезъя. Вераны кулэ, йӧскалык театрлэн сцена вылаз со куинетӥзэ пуктэмын ни. (Азьвылъёссэ пуктӥзы Василий Ушаков но Александр Вершинин — ред.). Котькудаз мар ке вылез пыртэмын. «Мынам воинственной стиль пыртэме потэм вал отчы. Малыке шуоно со вакытэ — 10-тӥ дауръёсы-12-тӥ дауръёсы — ваньмыз герӟаськемын вал ожен. <…> Вань сыӵе чабата эктон, воргорон эктон со, со ожмаськонэ дасяськытэ. <…> Удмурт калык но ожмаськись вал, вузкарыны уг луы вал сотэк. <…> Зуез ватонын но сыӵе пыртӥ йылол… Режиссёр но сое валаз, ӵош ужамы но поттӥмы воргорон кужымез. Палашъёс ваизы. Татын артистъёс вуизы выльёсыз, кудъёсыз умой-умой дасяськемын сцена вылын ож нуонлы палашъёсын. Со туж кулэ вал. <…> Мынам сыӵе малпанэ вал, Ложкин узгес быгаты, туж егит ай шуыса. Но со мыным шуиз «Петя, мар тон малпаськод, мон кытын ке кыдёкын шуыса, мон пьеса пушкад ни…» Озьы оски мон солы, оскон вал быдэсак», — пусйиз Пётр Захаров. Йошкар Олаысь сцена вылын валтӥсь рольёсты шудӥзы Геннадий Бекманов (Донды), Вадим Дмитриев (Зуй), Наталия Буранова (Эбга), Мария Дмитриева (Дукья), Константин Никиктин (Гульзавар), Валерий Мадзеков (Ӧрӟи). «Чупчи крезь» спектакль Алексей Ложкинлэн верамезъя, фестиваль бере коллективез та спектаклен олокытчы но ӧтизы ни, кылсярысь, Карелие. «Азьланяз, малпасько, луоз потаны. Ӧтьыкузы ветлоно», — ватсаз Ложкин. Тодэ вайытом, спектакльлэн пуктӥсь-суредасез Валентин Белых, крезьгур бырйиз но гожтӥз Анатолий Эркишев, палашъёсын ожмаськонэз пуктӥз Максим Григорьев. Нялтас вераса, «Чупчи крезь» спектаклез Ижкарын учкыны луоз ӵуказе, 25-тӥ шуркынмонэ. (12+) Тегъёс: Лулчеберет Ижкар Удмуртия удмуртъёс  